Kállai Katalin

*Tél előtt pont ott*

A sziget ligete

pont ott

egy másik időben

veled

Játék

(Szentistvánozás)

cinkos asztalokról

ellopott

álmatag borok

csütörtök hajnali

módosított tudat

a felszabadultság fura

szétfoszló mámora

...Már csak a park

benne a fagy

fenyegette tó

a hídra lépni tilos

mint kijózanító

démoni verdikt

henye

féktelen írók

virgonc menyétek

messzire űzött

szelleme

...Vegyületekre bomló

emlékképek

– jó/rossz –

átlépve a vér-agy gátat

a zsigereinkbe hatolnak

átmosva a sejtekbe

fogalmazódó szplínt

páraként ölelnek körül

Ha (zord nyarak után) egyszer

majd melegedni kezd

hallgatag párájuk is eloszlik

s a télből marad a semmi

Én, te és a te

halálba vitt

emlékképeid